De vo de Lutharischn, denan a Lond ghead hod, de hom grod hoid amoi drei Monad Zeid griagt, damids as vakaufn und wegziang. Viecha, Möwu und Grund, des homs oissi schnöi schnöi afm Morkt haun miaßn, und do homs ned vüi dafia greigt vo de katholischn Kaufleid und Vabündetn vom Firmian. Vom Grund hod si da Firmian a vüi fir sei eigane Famülie untan Nogü grissn. Olle protestantischn Biacha und Büwün homs vabrenna miaßn. Vüi vo de Kinda vo Lutharischn, de wos zwöif Joar oda jinga worn, hod ma eana weggagnumma und donn katholisch erziang lossn. Owa an Vorteu homs wenigstns ghobt, de, de wos an Grund zum Vakaufn ghobt hom: Durch de Frist mid de drei Monad homs nämli ned im ärgschtn Winta losziang miaßn.